

**Република Македонија**

**МИНИСТЕРСТВО ЗА ОБРАЗОВАНИЕ И НАУКА**

##### ПРЕДЛОГ НА ЗАКОН

**ЗА ИЗМЕНУВАЊЕ НА ЗАКОНОТ ЗА ВИСОКОТО ОБРАЗОВАНИЕ,**

**ПО СКРАТЕНА ПОСТАПКА**

# Скопје, Септември 2013 година

**ВОВЕД**

**I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ**

Со Законот за изменување на Законот за високото образование се врши усогласување на прекршочните одредби во овој закон со одредбите од новиот Закон за прекршоците.

**II. ЦЕЛИ, НАЧЕЛА И ОСНОВНИ РЕШЕНИЈА**

Целта на предложените законски решенија е да се подобрат постапките при изрекувањето на прекршоците на субјектите кои работат спротивно на одредбите на Законот за високото образование.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Овој закон не предизвикува фискални импликации.

**IV. ПРОЦЕНА НА ФИНАНСИСКИТЕ СРЕДСТВАА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

Овој закон не предизвикува материјални обврски за одделни субјекти.

Средствата се обезбедуваат од Буџетот на Република Македонија.

**V. СКРАТЕНА ПОСТАПКА ЗА ДОНЕСУВАЊЕ НА ЗАКОН ЗА ИЗМЕНУВАЊЕ НА ЗАКОНОТ ЗА ВИСОКОТО ОБРАЗОВАНИЕ**

Со оглед на тоа што се исполнети случаите утврдени во член 170 алинеја 1 од Деловникот на Собранието на Република Македонија, односно не е во прашање донесување на сложен и обемен закон, се предлага овој Закон за изменување и дополнување на Законот за високото образование, да се донесе по скратена постапка.

##### ПРЕДЛОГ НА ЗАКОН ЗА ИЗМЕНУВАЊЕ НА

##### ЗАКОНОТ ЗА ВИСОКОТО ОБРАЗОВАНИЕ

**Член 1**

Во Законот за високото образование („Службен весник на Република Македонија“ бр. 35/08, 103/08, 26/09, 83/09, 99/09, 115/10, 17/11, 51/11, 123/12, 15/13 и 24/13), во член 168 во ставот 2 зборовите „министерството надлежно за работите на високото образование “ се заменуваат со зборовите „Државниот просветен инспекторат“ и зборот „порамнување“ се заменува со зборовите „издавање на прекршочен платен налог “.

**Член 2**

Се овластува Законодавно-правната комисија на Собранието на Република Македонија да утврди пречистен текст на Законот за високото образование.

**Член 3**

Овој закон влегува во сила осмиот ден од денот на објавувањето во „Службен весник на Република Македонија“.

**ОБРАЗЛОЖЕНИЕ НА ПРЕДЛОГ-ЗАКОНОТ ЗА ИЗМЕНУВАЊЕ НА ЗАКОНОТ ЗА ВИСОКОТО ОБРАЗОВАНИЕ**

**I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ИЗМЕНУВАЊЕ НА ЗАКОНОТ ЗА ВИСОКОТО ОБРАЗОВАНИЕ**

Со членот 1 во член 168 став 2 од Законот за високото образование зборовите „министерството надлежно за работите на високото образование“ се заменуваат со зборовите „Државниот просветен инспекторат“ и зборот „порамнување“ се заменува со зборовите „издавање на прекршочен платен налог“. Ова е заради усогласување со одредбите на новиот Закон за прекршоците.

Со членот 2 се овластува Законодавно-правната комисија на Собранието на Република Македонија да утврди пречистен текст на Законот за високото образование.

Со членот 3 се уредува влегувањето во сила на законот.

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Со оглед на тоа што со изменување на Законот за високото образование се врши изменување на член 168 став 2 од Законот за високото образование, решенијата содржани во одредбите се меѓусебно поврзани и чинат една правна целина.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Со овие одредби во Предлог Законот за изменување на Законот за високото образование се очекува подобрување на постапките при изрекувањето на прекршоците на субјектите кои работат спротивно на одредбите на Законот за високото образование.

ОДРЕДБА ОД ЗАКОНОТ ЗА ВИСОКОТО ОБРАЗОВАНИЕ

КОЈА СЕ ИЗМЕНУВА

##### Член 168

Прекршочната постапка за прекршоците предвидени во овој закон ја води надлежниот суд.

Пред поднесување на барање за поведување прекршочна постапка за прекршоците предвидени со овој закон, министерството надлежно за работите од високото образование води постапка за порамнување, согласно со Законот за прекршоците.